Document ID: 31993R2028

Komisjoni määrus (EMÜ) nr 2028/93,
26. juuli 1993,
millega muudetakse määrust (EMÜ) nr 1609/88 seoses määruste (EMÜ) nr 3143/85 ja (EMÜ) nr 570/88 alusel müüdava või lattu saabumise viimase kuupäevaga
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 27. juuni 1968. aasta määrust (EMÜ) nr 804/68 piima- ja piimatooteturu ühise korralduse kohta, [1] viimati muudetud määrusega (EMÜ) nr 2071/92, [2] eriti selle artikli 6 lõiget 7,
võttes arvesse nõukogu 15. juuli 1968. aasta määrust (EMÜ) nr 985/68, milles sätestatakse sekkumise üldeeskirjad või- ja kooreturul, [3] viimati muudetud määrusega (EMÜ) nr 2045/91, [4] eriti selle artiklit 7a,
ning arvestades, et:
vastavalt komisjoni 11. novembri 1985. aasta määrusele (EMÜ) nr 3143/85 (kontsentreeritud võina otsetarbimiseks ettenähtud sekkumisvõi müügi kohta alandatud hindadega, [5] viimati muudetud määrusega (EMÜ) nr 1756/93 [6]) peab müüki pandud või olema ladustatud enne kindlaksmääratavat kuupäeva; sama korda järgitakse komisjoni 16. veebruari 1988. aasta määruses (EMÜ) nr 570/88 (või müügi kohta alandatud hindadega ning toetuse andmise kohta koore, või ja kontsentreeritud või kasutamise korral pagaritoodete, jäätise ja teiste toiduainete valmistamiseks, [7] viimati muudetud määrusega (EMÜ) nr 1813/93 [8]) sätestatud korras müüdava või puhul;
komisjoni määruse (EMÜ) nr 1609/88 [9] (viimati muudetud määrusega (EMÜ) nr 1761/93 [10]) artiklis 1 kehtestatakse määruste (EMÜ) nr 3143/85 ja (EMÜ) nr 570/88 alusel müüdava või lattu saabumise viimane kuupäev;
Saksamaa sekkumisameti valduses on võikogused, mis on jõudnud lattu ajavahemikus aprillist juulini 1991 ning mis on toodetud endise Saksa Demokraatliku Vabariigi territooriumil; ladustamisaja pikendamise korral halveneb või kvaliteet tõenäoliselt märkimisväärselt; seetõttu tuleks kõnealune või müüa esmajärjekorras ning sellega seoses tuleks muuta määruses (EMÜ) nr 1609/88 sätestatud lattu saabumise kuupäevi;
käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 1609/88 artiklile 1 lisatakse järgmine lõik:
"Olenemata eespool nimetatud kuupäevadest, peab Export Qualität klassi kuuluv Saksamaa või olema lattu saabunud enne 1. augustit 1991."
Artikkel 2
Käesolev määrus jõustub Euroopa Ühenduste Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. juuli 1993

Labels: 3
18
17